PERUSTELUT

1.Ehdotuksen kohde

Tämä ehdotus koskee päätöstä kansainvälisessä sokerineuvostossa unionin puolesta otettavan kannan vahvistamisesta, silloin kun tämän elimen on määrä antaa päätös, joka koskee Saudi-Arabian kuningaskunnan liittymistä vuoden 1992 kansainväliseen sokerisopimukseen.

2.Ehdotuksen tausta

2.1.Vuoden 1992 kansainvälinen sokerisopimus

Vuoden 1992 kansainvälisen sokerisopimuksen, jäljempänä ’sopimus’, tarkoituksena on saavuttaa tiiviimpi kansainvälinen yhteistyö sokeriin suoraan tai välillisesti liittyvissä asioissa maailmassa ja toimia sokerista käytävien hallitustenvälisten neuvottelujen foorumina, jotta voitaisiin parantaa maailman sokeritaloutta, helpottaa kauppaa keräämällä ja jakamalla tietoa maailman sokerimarkkinoista ja muista makeutusaineista ja edistää sokerin lisääntynyttä kysyntää erityisesti muuta kuin sen perinteistä käyttöä varten. Sopimus tuli voimaan 1. tammikuuta 1993.

Euroopan unioni on sopimuksen osapuoli.

2.2.Kansainvälinen sokerijärjestö

Kansainvälinen sokerijärjestö on Lontoossa toimiva sopimusta hallinnoiva hallitustenvälinen organisaatio, joka pyrkii saavuttamaan sopimuksen 1 artiklassa asetetut tavoitteet.

Kansainvälisellä sokerijärjestöllä on nykyisin 87 jäsentä, mukaan lukien monet maailman suurimmista sokerintuottajista ja maahantuojista. Unionin ohella sen jäseniä ovat muun muassa Brasilia, Intia, Thaimaa ja Australia. Viimeisin kansainväliseen sokerijärjestöön liittynyt maa on Yhdistynyt kuningaskunta, josta tuli jäsen 1. tammikuuta 2021. Kansainvälisen sokerijärjestön 87 jäsenellä on yhteensä 2 000 ääntä.

Sopimuksen 8 artiklan nojalla kansainvälinen sokerineuvosto hoitaa tai huolehtii kaikkien niiden tehtävien hoitamisesta, jotka ovat tarpeen sopimuksen määräysten soveltamiseksi.

Kansainvälisen sokerineuvoston istunnoissa unionia edustaa SEU-sopimuksen 17 artiklan nojalla komissio. Kansainvälisen sokerineuvoston istuntoihin voivat osallistua myös jäsenvaltiot.

2.3.Kansainvälisen sokerineuvoston suunniteltu säädös

Koska Saudi-Arabian kuningaskunta jätti virallisen hakemuksen sopimukseen liittymisestä 15. joulukuuta 2021, kansainvälisen sokerineuvoston odotetaan tekevän jossakin sen tulevassa istunnossa tai kansainvälisen sokerineuvoston kirjeenvaihdolla tapahtuvassa päätöksentekomenettelyssä päätöksen Saudi-Arabian kuningaskunnan liittymisestä.

Kaavaillun säädöksen tarkoituksena on vahvistaa unionin kanta niihin edellytyksiin, jotka koskevat Saudi-Arabian kuningaskunnan liittymistä sopimukseen sopimuksen 41 artiklan mukaisesti.

Sopimuksen 41 artiklan mukaan sopimus on avoinna liittymistä varten kaikkien valtioiden hallituksille kansainvälisen sokerineuvoston aiheellisina pitämin edellytyksin. Sopimuksen 25 artiklan 4 kohdan mukaan jäsenen liittyessä sopimukseen sen voimaantulon jälkeen kansainvälinen sokerineuvosto päättää kyseiselle jäsenelle jaettavasta äänimäärästä, jos liittyvää jäsentä ei ole mainittu sopimuksen liitteessä. Sen jälkeen, kun liittyvä jäsen on hyväksynyt kansainvälisen sokerineuvoston jakamat äänimäärät, sopimukseen aikaisemmin liittyneiden jäsenten äänimäärät lasketaan uudelleen siten, että kokonaisäänimäärä on edelleen 2 000. Nykyisen äänijakauman perusteella Saudi-Arabian kuningaskunnalle jaettaisiin 31 ääntä. Kun Saudi-Arabian kuningaskunnasta tulee sopimuksen osapuoli, Euroopan unionille sopimuksen 25 artiklan mukaisesti myönnettyjä ääniä vähennetään. Näin ollen Euroopan unionin rahoitusosuutta vähennettäisiin vastaavasti tulevina varainhoitovuosina, joina Saudi-Arabian kuningaskunta on sopimuksen osapuoli.

3.Unionin puolesta otettava kanta

Unioni on aina ollut kansainvälisen sokerijärjestön aktiivinen jäsen ja kannattanut järjestön laajentumista.

Vaikka Saudi-Arabian kuningaskunta ei ole sokerintuottaja, se on maailmanlaajuisesti melko tärkeä toimija, koska se on vuosien mittaan tuonut sokeria merkittävästi, minkä lisäksi se on EU:n tärkeä kauppakumppani maataloustuotteiden ja elintarvikkeiden, myös sokerin, alalla.